寄贈天台石橋京行人
作者：李呂
朝代：宋

paragraphs: 無心曾看石橋雲，有耳曾聽石橋水。
俗塵未盡難重留，飯麻纔竟歸心起。
自從一別五春風，夢繞橋庵西復東。
雀噪亭前聽茶鼓，蛇蟠砌外護瓜叢。
更憶依人兩烏鵲，朝朝飛下映真閣。
樹鵝土菌恣登盤，林麓素無蟲獸惡。
江湖迢遞皆畏途，誰知世上有華胥。
五百開士去雖久，猶餘一老能清癯。
幾年脅背不著席，棟宇增新間金碧。
風月忽寄盈尺書，約我重來共晨夕。
恨不速駕鵂鶹皮，屈伸臂項款山扉。
相逢定作解垢衣，水邊石上同茹芝。